Foto: FaH/Facebook



INES Strenja Linić (MOST) komentirala je seksistički istup Ladislava Ilčića (HRAST), koji je ranije ovog tjedna izjavio kako "žensko raspoloženje ovisi o razini hormona tijekom menstrualnog ciklusa". Saborska zastupnica Mosta nije štedjela Ilčića.

"Dugo već u javnosti nije bilo ovako seksističke izjave jednog političara", rekla je Strenja Linić, javlja N1

"Njega treba maknuti iz političkog života"

"Ovo je duboko sramotno i pokazuje da kolega Ilčić ima problema sa svojom seksualnošću. On ima problem i s rodnom ravnopravnošću. On nije za to da žena bude ravnopravna. On ženu direktno stavlja u zapećak i ima očit problem, ali problem imaju i ministrica i premijer. On očito ne može biti savjetnik i jednostavno ga treba maknuti iz političkog života jer radi štetu svima nama, kao i svojoj stranci", dodala je.

Tekst se nastavlja ispod oglasa

Podsjetimo, Ilčić, inače savjetnik ministrice kulture, neki dan je studentima održao predavanje o Istanbulskoj konvenciji pa se dotaknuo i menstruacije i ženskih hormona.

"Žene, za prvog dijela ciklusa kad je estrogen dominantan, boljeg su raspoloženja, u progesteronu su malo mirnije, onih par dana prije menstruacije kada su u PMS-u uhvati ih malo testosterona, e onda su… Da sad ne ulazim u tu temu. Hormoni utječu na raspoloženje i osjećaje. Muški i ženski mozak drugačije razmišljaju i drugačije percipiraju stvari. Promjena spola je zapravo nemoguća", poručio je Ilčić tada.

Bauk zatražio Ilčićevu smjenu

Ranije je u saboru SDP-ov Arsen Bauk zatražio od premijera i ministrice da smijene Ilčića. Strenja Linić slaže se s njim.

"Ja smatram da je to trebalo već biti riješeno. Prvenstveno, ministrica se trebala očitovati kao žena i reći da za takve rigidne stavove nema mjesta u njenom ministarstvu", zaključila je Strenja Linić.